Dit is vir die TKK van kardinale belang om addisionele befondsing op elke denkbare manier te bekom, en ons het gevind dat ons Vriende van die Koor 'n baie belangrike befondsingsbron is. Behalwe dat die koor nie kan voortbestaan sonder u bydraes nie, waarvoor ons altyd baie dankbaar is, sit ons dikwels in die netelige posisie dat die onkoste van internasionale koortoere so hoog is dat uiters talentvolle koorlede eenvoudig nie sal kan saamtoer sonder addisionele befondsing nie. Dit is vir ons 'n baie hartseer saak, want dit is ongelukkig 'n feit dat van die mees behoeftige kinders dikwels ook die meeste talent het. Hulle is dikwels soliste en instrumentaliste of steunpilare andersyds en die koor kan nie behoorlik sonder hulle funksioneer nie. Indien sulke lede tuis moet bly weens die onbekostigbaarheid van die toer vir hulle, word die koor tot in sy kern verswak. En dit kan ons kanse om weer eens as wêreldkampioene uit die stryd te tree absoluut belemmer.
VRIEND 10 000: Persone of instansies wat 'n jaarlikse of eenmalige bydrae van R10 000 maak, is geregtig op 6 komplimetêre kaartjies na enige konsert van sy keuse. Donateurs word ook genooi na 'n geselligheid tydens ons Prestigekonsert en Galakonsert by die Endlersaal en Hugo Lambrechts-ouditorium. Name word in programme gedruk in oorleg met die donateur. Donateurs op hierdie vlak ontvang ook een gratis koor-CD en DVD. Omdat ons 'n nie-winsgewende organisasie is, is u bydrae ten volle belastingaftrekbaar. Die koor se NPO-nommer verskyn onder aan die bladsy.
Op 'n baie spesiale manier word u verbind tot sekerlik een van die heel beste musikale uitvoerprodukte wat die Wes-Kaap in die kleine, en Suid-Afrika in die breë, nog ooit opgelewer het.